Pirkanmaan poliisi ei resurssipulan takia ehdi puuttumaan kuin huumeiden jakelupuoleen. Poliisin mukaan tämä johtaa käytön lisääntymiseen.

Pirkanmaan poliisi on huolissaan siitä, että huumeiden käyttörikoksiin ei pystytä enää puuttumaan entiseen tapaan. Tammi-elokuun tilastojen mukaan poliisin tietoon tulleiden huumaisainerikosten kokonaismäärä väheni Pirkanmaalla yli kymmenen prosenttia. Erityisen paljon vähenivät juuri käyttörikokset.

Taustalla on muun muassa resurssipula, joka on pakottanut keskittymään huumeiden jakeluportaaseen. Rikoskomisario Jari Luodon mukaan asialla voi olla vakavia seurauksia.

– Suurin huoli on nimenoman siinä, että jos käyttöön ei pystytä puuttumaan, kysyntä kaduilla lisääntyy entisestään. Mitä enemmän on kysyntää, sitä enemmän on tarjontaa rajojen toiselta puolelta. Tämän vuoksi on erityisen tärkeää päästä puuttumaan huumeiden käyttöön, nimenomaan kaupungin kaduilla.